Klassikatähed

"Klassikatähed" on Eesti Televisiooni saatesari, milles võistlevad noored klassikalise muusika interpreedid.
"Klassikatähed" on alates 1991. aastast toimunud noorte interpreetide konkurss-festivali "Con brio" järg. Saate formaat on algupärane, selle autor on Timo Steiner.
Aastatel 2013–2018 oli saatejuht Marko Reikop, 2020. ja 2025. aastal Johan Randvere. Konkursil saavad osaleda 14–25-aastased (lauljad kuni 27-aastased) klassikalise muusika interpreedid, kes kõnelevad eesti keelt.
Ooperilaulja Juhan Tralla on tunnustanud "Klassikatähtede" konkursi tähtsust klassikalise muusika propageerimisel: "See konkurss annab veel kujunemisjärgus interpreetidele väga olulise kogemuse – lisaks mängutehnilistele ja sisulistele oskustele arendab see ka võimet olla spontaanne, loov ja visuaalselt köitev."
2013.
Sari algas 2013. aastal. Esimesel hooajal võistlesid Heigo Rosin (löökpillid), Marten Altrov (klarnet), Johan Randvere (klaver), Mihkel Kallip (trompet), Auli Lonks (klaver), Ksenia Kuchukova (laul), Märt Metsla (trompet) ja Marcel Johannes Kits (tšello). Sarja kuulusid viis otsesaadet stuudiost ja üks kontserdivoor Estonia kontserdisaalis. Konkursi lõpetas finalistide kontsert koos Eesti Riikliku Sümfooniaorkestriga Estonia kontserdisaalis.
Finaalsaatesse jõudsid Heigo Rosin, Marcel Johannes Kits ja Marten Altrov. Hooaja võitis tšellist Marcel Johannes Kits.
2014.
Teisel hooajal 2014. aastal võistlesid sarjas klarnetist Taavi Orro, flötist Anni Ruugla, pianist Jakob Teppo, saksofonist Rene Laur, viiuldaja Katariina Maria Kits, akordionist Henri Zibo (noorim osaleja, 17-aastane), flötist Pipilota Neostus ja sopran Elina Netšajeva. Hooaja võitis Katariina Maria Kits. Kolmeliikmelise žürii püsiliikmed olid pedagoog ja tšellist Mart Laas ning pianist ja helilooja Rein Rannap.
2016.
Kolmandal hooajal 2016. aastal läks esimene saade eetrisse 13. märtsil. Saates võistlesid Karl Johan Kullerkupp (löökpillid), Silvia Ilves (tšello), Jaan Mesi (trompet), Kristiina Rokashevich (klaver), Jakob Peäske (fagott), Mikk Langeproon (akordion), Merike Heidelberg (vioola) ja Sten Heinoja (klaver). Žürii püsiliikmed on dirigendid Tõnu Kaljuste ja Olari Elts.
17. aprillil eetrisse läinud finaali jõudsid Kristiina Rokashevich, Sten Heinoja ja Silvia Ilves. Igaühel tuli finaalis esitada kolm pala: muust kunstialast või loodusnähtusest inspireeritud pala, tantsuline pala ning pala, mis võistleja anded kõige paremini esile toob. Hooaja võitis pianist Sten Heinoja.
Lisaks peapreemiale anti telesaatesarjale järgnenud kontserdil Estonia kontserdisaalis finalistidele üle ka eripreemiad. ERSO preemia võitis Kristina Rokashevich, EMTA preemia Silvia Ilves ja Klassikaraadio preemia Sten Heinoja.
2018.
Alates neljanda hooaja esimesest saatest 23. veebruaril 2018 edastas "Klassikatähti" lisaks ETV-le ka Klassikaraadio, kus 9. detsembril 2017 toimus ka telekonkursi eelvoor. Võistlesid flötist Kristin Müürsepp, pianist Sven Sander Šestakov, viiuldaja Linda Anette Verte, trombonist Kaspar Oskar Kramp, löökpillimängija Tanel Eiko Novikov, oboemängija Ingely Laiv, pianist Arko Narits ja viiuldaja Johannes Põlda. Žürii püsiliikmed olid pianist Ivari Ilja ja ooperilaulja Juhan Tralla. Esimeses saates langes välja Kristin Müürsepp, teisena lahkus Kaspar-Oskar Kramp.
Finaalsaatesse 30. märtsil jõudsid Tanel-Eiko Novikov, Ingely Laiv ja Johannes Põlda. Finaali žüriisse kuulusid Ilja, Tralla ja dirigent Kristiina Poska. Hooaja võitis Tanel-Eiko Novikov.
Klassikaraadio auhinna pälvis Tanel-Eiko Novikov. EMTA eripreemia sai Sven-Sander Šeštakov. Eesti Interpreetide Liidu eripreemia ja ERSO auhind anti Ingely Laivile. Vanemuise teatri auhinna sai Linda-Anette Verte. MustonenFesti auhind (kutse festivalile Tel Avivis) läks Novikovile ja Šestakovile. Klassika-Eurovisioonile 2018 augustis Edinburghis läkitati Tanel-Eiko Novikov.
2020.
"Klassikatähed 2018" galakontserdi konferansjee Marko Reikop teatas, et loodeti korraldada järgmine "Klassikatähtede" hooaeg 2020. aastal. Võistlusele registreerumine algas 1. oktoobril 2019, eelvooru pääses 15 muusikut ja saatesse 8. Võistlusreeglites on mõned muudatused, muuhulgas tõusis lauljate vanusepiir 27. eluaastani (teistel solistidel 15–25) ja meloodiavoorus osaleb Tallinna Kammerorkester. Hooaeg lõpeb Eesti Riikliku Sümfooniaorkestri ja võistluse finalistide galakontsertidega Tartus ja Tallinnas, mida dirigeerib Risto Joost.
Viienda hooaja esimene saade oli eetris 21. veebruaril 2020, saatejuht oli pianist Johan Randvere, kes ise osales saates esimesel hooajal, langedes küll välja juba teises voorus. Võistlesid kaheksa muusikut: viiuldaja Triinu Piirsalu, pianist Tähe-Lee Liiv, klarnetist Mirjam Avango, kitarrist Helin Hallik, flötist Siret Sui, saksofonist Karl Tipp, lüüriline bariton Kristjan-Jaanek Mölder ja tuubamängija Toomas Oskar Kahur. Esimese saate žüriisse kuulusid dirigendid Kadri Tali, Toomas Vavilov ja Rasmus Puur. Tuuba, saksofon ja klassikaline kitarr kõlasid "Klassikatähtede" sarjas esmakordselt, samuti osales esimest korda meeslaulja.
Konkursi võitja selgitatakse välja lõppsaates 3. aprillil. Tartus (9. aprillil) ja Tallinnas (10. aprillil) toimuvatel galakontsertidel astusid koos ERSO-ga üles kolm parimat.
2025.
"Klassikatähed" naasis peale viieaastast pausi taas teleekraanidele ETV 70. sünnipäeva puhul. Saates osalemise sooviavalduse pidi esitama 17. juuniks 2025. 20 artisti pääses videoesituste ja ankeetide põhjal edasi 26. juunil toimuvasse eelvooru, kellest omakorda kuus said kutse telekonkursile. Uus hooaeg koosneb neljast televoorust, kontserdivoorust ja finaalsaatest Estonia kontserdisaalist. Seekord ei lange mitte ükski osaleja välja – kõik, kes on telekonkursile pääsenud, saavad astuda üles ka finaalis, kus nad esinevad koos Eesti Riikliku Sümfooniaorkestriga.
Saates osalemiseks avaldas soovi 31 noort muusikut, kelle hulgas oli nii fagoti-, trompeti-, metsasarve- ja löökpillimängijaid, lauljaid, viiuldajaid ning pianiste. Eelvoorus hindas osalejaid helilooja ja MUBA koolijuht Timo Steiner, pianist ja "Klassikatähed 2016" võitja Sten Heinoja, Eesti Kontserdi peaprodutsent ja tšellist Maarit Kangron, viiuli-, vioolamängija ja dirigent Andres Kaljuste, ERSO flöödimängija Mari-Liis Vind, Klassikaraadio toimetaja Miina Pärn ja ERR-i elamussaadete peatoimetaja Karmel Killandi.
Kuues hooaeg algas 28. septembril, saatejuhiks on Johan Randvere. Võistlevad kuus muusikut: kitarrist Harald Trass Kölni muusikaakadeemiast, klarnetimängija Isabella Runge Šotimaa kuninglikust konservatooriumist, flöödimängija Tuule-Helin Krigul Sibeliuse akadeemiast, sopran Annabel Soode Eesti muusika- ja teatriakadeemiast, löökpillimängija Karl Martin Tombak ja Ukraina juurtega pianist Havryil Sydoryk, kes on mõlemad Tallinna muusika- ja balletikoolist.
Esimene saade.
Avasaates astuti üles koos Grammy võitjast Tallinna Kammerorkestriga. Esitati klassikalist muusikat erinevatest ajastutest ning kuulsatelt heliloojatelt nagu Giacomo Puccini, Claude Debussy, Frédéric Chopin, Ástor Piazzolla, John Williams ning Stanley Myers. Avasaates oli kohtunikeks dirigendid Paavo Järvi ja Risto Joost ning bariton Lauri Vasar. Avati ka "Klassikatähed 2025" telefonihääletus, mis jääb avatuks kuni finaalsaateni.
Teine saade.
"Klassikatähed 2025" teises saates esitati virtuoospalasid, millega osalised said näidata oma tehnilist meisterlikkust ja osavust. Osalejate etteasteid hindas kolmeliikmeline žürii, kuhu kuulusid dirigendid Paavo Järvi ja Risto Joost ning bariton Lauri Vasar. Lisaks žüriile said punkte anda ka stuudiopublik ja televaatajad.
Kolmas saade.
Klassikatähtede kolmandas saates kõlasid maailmakuulsate heliloojate teosed täiesti uues võtmes. Lugude viis jäi küll samaks, aga juurde lisati tehnilisi vimkasid ja värve ning vahetati ka seadeid. Esitusele tulid Paganini, Gershwini, Bachi, Vivaldi, Chopini ja Stravinski tuntud meloodiad. Osalejaid hindasid "Klassikatähtede" esimene saatejuht Marko Reikop, dirigent ja helilooja Rasmus Puur ning jazzpianist Holger Marjamaa.
Neljas saade.
"Klassikatähed 2025" neljandas saates esitasid võistlejad suuri kodumaiseid popmuusika hitte. Osalejatel aitas saateks valmistuda helilooja ja DJ Tõnu Kõrvits. Noorte etteasteid hindasid žüriis Rasmus Puur, Holger Marjamaa ja Marko Reikop. Oma lemmikut said jätkuvalt telefonihääletusel toetada ka televaatajad.
Viies saade.
Klassikatähtede viiendas saates esinesid osalejad koos tuntud muusikutega. Oma lavapartnerit nähti esimest korda alles lava peal enne esinemist. Žüriiliikmeteks olid sopran Mirjam Mesak, helilooja ja pianist Rein Rannap ning ERSO peadirigent Olari Elts. Saate avanumbris musitseerisid koos mitmed läbi aegade saates osalenud pianistid, nende seas ka Johan Randvere. Avatud oli telefonihääletus ja ka stuudiopublik sai osalejatele hääli anda.
Kuues saade.
Kuuendas saates põimivad klassikatähed muusika kokku teiste aladega ja nende lavapartneriteks on nii klounid, sportlased kui ka kunstnikud. Klarnetisti Isabella Runge lavapartneriteks olid klounid Piip ja Tuut. Tuule-Helin Kriguli flöödimängu saadab viibeldes Bella Kurg. Havryil Sydoryki omaloodud klaveripala "Vabaduse tants" saatel esineb stuudios sportvõimleja Katrin Sirak. Koos kitarrist Harald Trassiga on laval karatekad Mia Mirtel Kitt ja Johanna Real Nagel. Löökpillimängija Karl Martin Tombak esineb koos valguskunstniku Timo Taliga ja sopran Annabel Soode esitleb disainer Tuuliki Peili disaini koos metsosopran Tuuri Tedega. Teises voorus pidid võistlejad looma uue helitausta filmile "Siin me oleme". Saate üldvõitja saadi mõlema vooru punktide liitmisel. Esitusi hindavad jazzmuusik Maria Faust ning dirigendid Kristjan Järvi ja Mihhail Gerts.